《哀鸿篇》
清代·姚燮

圣泽浩无外，流溥经八埏。陈书告凶祲，补恤周以全。

流民尔奚告，集泽遭沛颠。讵不念家室，且昧行路艰。

耄稚苦扶襁，壮者肢拘挛。血茧遍肤髁，碎袷不蔽肩。

枯瘠绝人形，蒙垢无丑妍。东家粱肉香，西市庖羊鲜。

欲乞愧嘑蹴，望气空流涎。豺犬满郊野，匝月几转迁。

昨自吾邑来，蹒跚盈百千。遗矢杂腥秽，白昼闭闬廛。

逡巡冀苟活，过者无一怜。问曷罹极祸，欲语频呜咽。

自谓托王土，聚族江淮间。淮江控上游，垦辟多腴田。

洪濩足灌溉，旱沴亦中年。奇劫起呼吸，比户遭迍邅。

四月积霪雨，河涨高陌阡。横流千里泻，黄浊杂濉涟。

蛟魅升屋桷，噩响闻铿鼘。馀波溢徐凤，堤闸倾无权。

仓挽尚漂荡，家室复何言？惨惨万村落，莽莽荒人烟。

死亡半鱼腹，流胔少善完。蚁命非望获，讵暇谋橐饘。

伥伥失居止，曷由告颠连。有司聚筹策，调置偏缓间。

亦知尸位禄，民隐非其患。代吉界蕃虏，烽警方戢奸。

济兖苦流决，吏且议赈蠲。即如郑卫境，崩裂膺毒愆。

筑薅稍宁堵，裹足莫敢前。南来见淳俗，喜极还涕涟。

重归弗复望，残喘或苟延。霾日杂星斗，野色含凄酸。

暮行厕燐鬼，朝行随饿鸢。父母共妻子，痛哭呼后先。

中道多病丧，弃与荒草缘。万难达一境，哀词鸣上官。

偏遘里胥叱，拦道索路钱。含泪不敢怒，狼狈向市阛。

十缗卖一男，一女金百锾。肝肠忍离割，争如沟壑填。

道旁纨裤儿，裘马挤翩翩。论值减什佰，眈眈择好娟。

亦是清门子，此意胡可宣？大府忽亲恤，俸养劳广捐。

平均造丁册，下檄州邑员。崩角感益泣，躯命差少安。

伊民语未尽，我悲欲汍澜。尧舜居深宫，旰夕廑痌瘝。

庶类亦被化，欣忭于直专。天胡降大戾，忍此相摧残？

还田信有待，百补终掣牵。孰向黼扆侧，陈我哀鸿篇。

悲风喧海隅，四望空漫漫。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。